የባለሥልጣኑ ዋና ዳይሬክተር ከሳትኮን ኮንስትራክሽን ዋና ሥራ አስኪያጅ ጋር በመመሳጠር፣ ሳትኮን ኮንስትራክሽን ከደልበና እስከ ጂንካ ለሚሠራው መንገድ በብድር የወሰደውን አስፋልት ሳይመልስ መቅረቱን ክሱ ያስረዳል፡፡ ብድር ለመስጠት የሚፈቅድ መመርያ በሌለበት ወይም ለመያዣ የሚሆን ዋስትና ሳያቀርብ፣ ዋና ዳይሬክተሩ ሥልጣናቸውን ያላግባብ በመጠቀም ብድሩን መፍቀዳቸውን ጠቁሟል፡፡ በተጨማሪም ሳትኮን ከእንደ ሥላሴ-ደጀና-ዳንሻና ቀብሪደሃር-ሽላቦ ለሚሠራው መንገድ የአስፋልት ብድር ሲጠይቅ፣ የመንግሥት የግዥና ንብረት አስተዳደር አዋጅ ቁጥር 649/2001ን በመተላለፍ ግምቱ 23,456,880 ብር የሆነ አስፋልት እንዲበደር ማድረጋቸውን ዓቃቤ ሕግ በክሱ አብራርቷል፡፡ ብድሩን ባለመመለሳቸውም በፍትሐ ብሔር ክስ ተመሥርቶባቸው 17,592,361 ብር እንዲከፍሉ ቢፈረድባቸውም፣ 6,812,046 ብር እስካሁን እንዳልመለሱ ክሱ ያብራራል፡፡
